আপনি হয়তো আগামী সপ্তাহ বা আগামী মাসের কোনও একটা দিন রাতের ট্রেনে হাওড়া স্টেশনে নামবেন। কিন্তু বেশি রাত হয়ে গেলে ট্যাক্সি পাবেন তো! এমন চিন্তার দিন শেষ। ২৪ ঘণ্টাই যাতে আপনি ট্যাক্সি পেতে পারেন সেই দায়িত্ব নিয়েছে হাওড়া সিটি পুলিশ। অনেক আগে থেকেই নির্দিষ্ট কোনও দিনে, নির্দিষ্ট সময়ের জন্য প্রি-পেইড ট্যাক্সি বুক করে রাখতে পারবেন অনলাইনে।
এই অনলাইন ট্যাক্সি বুকিং একেবারেই সহজ। প্রথমে আপনাকে যেতে হবে howrahcitypolice.in-এ। হাওড়া সিটি পুলিশের এই ওয়েবসাইট-এ গেলেই দেখতে পাবেন অনলাইন প্রি-পেইড ট্যাক্সি বুকিংয়ের উইন্ডো। সেখানে ক্লিক করলেই খুলে যাবে অনলাইন বুকিং-এর সুযোগ।

এবার আপনাকে কবে এবং কখন ট্যাক্সি বুক করতে চাইছেন সেটা জানাতে হবে। সঙ্গে দিতে হবে মোবাইল ফোনের নম্বর ও ই-মেল অ্যাড্রেস। সঙ্গে সঙ্গেই জানা যাবে আপনাকে কত টাকা দিতে হবে।

এবার ‘নেক্সট’ বাটনে ক্লিক করলেই আসবে পেমেন্ট অপশন।

এর পরে ডেবিট বা ক্রেডিট কার্ড কিংবা নেট ব্যাংকিং-এর মাধ্যমে টাকা জমা দিতে হবে। সঙ্গে সঙ্গেই মোবাইল ফোনে ও ই-মেল-এ চলে আসবে বুকিং কনফারমেনশন।

আর হাওড়া স্টেশনে নেমে প্রচুর লাগেজ নিয়ে ট্যাক্সির জন্য নাস্তানাবুদ হওয়া নয়, প্রি-পেইড ট্যাক্সির জন্য দীর্ঘ লাইনে দাঁড়ানো নয়, বুকিং করফারমেশন দেখালে সঙ্গে সঙ্গেই আপনার জন্য নির্ধারিত ট্যাক্সি হাজির হবে।